Kollár, Boris, doterajší predseda NR SR (2023-10-25):
(Zaznievanie gongu.) Vážené pani poslankyne, vážení páni poslanci, budeme pokračovať v rokovaní ustanovujúcej schôdze Národnej rady Slovenskej republiky tretím bodom programu, ktorým je schválenie volebného... pardon, áno, volebného poriadku o podrobnostiach o hlasovaní a o voľbách na ustanovujúcej schôdzi Národnej rady Slovenskej republiky IX. volebného obdobia . Návrh volebného poriadku sa predkladá na schválenie podľa § 6 zákona o rokovacom poriadku Národnej rady. Návrh volebného poriadku bol odovzdaný v rámci prípravy ustanovujúcej schôdze predsedom politických strán a politických hnutí zastúpených v Národnej rade. Je uverejnený na webovom sídle Národnej rady ako tlač č. 1 a máte ho aj rozdaný. Otváram rozpravu k tomuto bodu programu. Chcem uviesť, že priebeh rozpravy je upravený v § 27 až 30 zákona o rokovacom poriadku. Teraz sa pýtam poslankýň a poslancov, hlási sa niekto z poslancov k tomuto bodu do rozpravy? Ďakujem pekne. Ak nie, vyhlasujem rozpravu o tomto bode programu za skončenú. Pristúpime k hlasovaniu o návrhu uznesenia, ktorým Národná rada Slovenskej republiky schvaľuje volebný poriadok ako celok. Prosím, teraz sa poslanci prezentujte a hlasujeme. Nevedia pustiť. Moment. (Telefonovanie predsedajúceho interným telefénom.) Áno, bolo to jednoduchšie. Dobre. Takže, kolegovia, prosím, prezentujme sa a hlasujeme. (Hlasovanie.) Prítomných 148 poslancov, za 148. Konštatujem, že Národná rada Slovenskej republiky schválila volebný poriadok o podrobnostiach o hlasovaní a voľbách na ustanovujúcej schôdzi Národnej rady Slovenskej republiky IX. volebného obdobia. Vážené pani poslankyne, páni poslanci, pristúpime k štvrtému bodu programu, ktorým je voľba overovateľov Národnej rady Slovenskej republiky . Návrh kandidátov na overovateľov Národnej rady máte uvedený v tlači 2. Navrhuje sa, aby Národná rada mala 15 overovateľov. Ešte chcem uviesť, že pani Vaľová sa ospravedlnila, a preto budeme hlasovať o tlači 2 bez nej. Takže teraz k tomuto otváram rozpravu. Hlási sa niekto z poslancov do rozpravy? Pani poslankyňa, vy máte procedurál? (Reakcia z pléna.) Začnem skúšať ja a nikam sa nedostaneme. Dobre. Takže ak nikto sa nehlási do rozpravy, vyhlasujem rozpravu o tomto bode programu za skončenú. Pristúpime k hlasovaniu o návrhu na voľbu overovateľov Národnej rady, ako je uvedený v tlači 2. O kandidátoch budeme hlasovať naraz. Chcem pripomenúť, že na zvolenie overovateľov je potrebný súhlas nadpolovičnej väčšiny prítomných poslancov. Takže teraz vás požiadam, prosím, prezentujme sa a hlasujeme. (Hlasovanie.) Prítomných 148 poslancov, za 148. Konštatujem, že Národná rada zvolila overovateľov Národnej rady Slovenskej republiky. Na dnešnej ustanovujúcej schôdzi Národnej rady Slovenskej republiky budú overovateľmi poslanci Marcela Čavojová a Marián Viskupič. Piatym bodom programu je zriadenie Mandátového a imunitného výboru Národnej rady Slovenskej republiky a zriadenie Výboru Národnej rady Slovenskej republiky pre nezlučiteľnosť funkcií a určenie počtu členov týchto výborov . Materiál na zriadenie mandátového a imunitného výboru a výboru pre nezlučiteľnosť funkcií a návrh na určenie počtu členov týchto výborov bol vypracovaný v súlade s § 45 a § 7 zákona o rokovacom poriadku tak, aby oba výbory boli zložené na základe princípu pomerného zastúpenia politických strán a politických hnutí v Národnej rade. Dostali ste ho pod tlačou 3. Otváram rozpravu o tomto bode programu. Hlási sa, prosím, niekto z poslancov do rozpravy? Ak nie, vyhlasujem rozpravu o tomto bode programu za skončenú. Pristúpime k hlasovaniu najskôr o uznesení, ktorým Národná rada zriaďuje Mandátový a imunitný výbor Národnej rady Slovenskej republiky a ďalej určuje, že výbor bude mať 14 členov vrátane jedného... pardon, vrátane jeho predsedu. Prosím, prezentujme a hlasujeme. (Hlasovanie.) Prítomných 148 poslancov, za 148. Konštatujem, že konsenzom sme schválili, že Národná rada zriadila Mandátový a imunitný výbor Národnej rady Slovenskej republiky a určila, že výbor bude mať 14 členov vrátane predsedu. Teraz nasleduje hlasovanie o uznesení, ktorým Národná rada zriaďuje Výbor Národnej rady Slovenskej republiky pre nezlučiteľnosť funkcií a ďalej určuje, že výbor bude mať 14 členov vrátane jeho predsedu. Prosím, prezentujme sa a hlasujeme. (Hlasovanie.) Prítomných 148 poslancov, za 148. Konštatujem, že Národná rada zriadila Výbor Národnej rady Slovenskej republiky pre nezlučiteľnosť funkcií a určila, že výbor bude mať 14 členov vrátane jeho predsedu. Podľa programu ustanovujúcej schôdze šiestym bodom je voľba predsedu Mandátového a imunitného výboru Národnej rady Slovenskej republiky a voľba predsedu Výboru Národnej rady Slovenskej republiky pre nezlučiteľnosť funkcií . Návrh ste dostali ako tlač 4. Kandidátom na predsedu mandátového a imunitného výboru je poslanec Marián Saloň a kandidátkou na predsedníčku výboru pre nezlučiteľnosť funkcií je pani poslankyňa Veronika Remišová. Otváram rozpravu o tomto bode programu. Hlási sa niekto z poslancov do rozpravy? Ak nie, vyhlasujem rozpravu o tomto bode programu za skončenú. Podľa paragrafu, podľa čl. 92 ods. 1 Ústavy Slovenskej republiky predsedov volí Národná rada tajným hlasovaním. Na zvolenie predsedu výboru Národnej rady sa podľa § 15 zákona o rokovacom poriadku vyžaduje súhlas nadpolovičnej väčšiny prítomných poslancov. Postupovať budeme podľa schváleného volebného poriadku. Dovoľte, aby som vás informoval o akte tajného hlasovania. Je tunák 90, vyše 90 nových poslancov, takže poprosím vás, hlavne tí, ktorí ste noví, aby ste počúvali tieto pokyny. Úprava hlasovacích lístkov, čo je veľmi dôležité, boli sme tu aj štyri roky a stále sme robili chyby, takže úprava hlasovacích lístkov sa uskutoční v zasadacej miestnosti vzadu za rokovacou sálou. Do volebnej miestnosti sa bude vchádzať z priestoru po mojej pravej strane, čiže z tejto (predsedajúci vystrel pravú ruku), po vašej z ľavej. Od povereného overovateľa poslanec dostane hlasovacie lístky, o čom sa vykoná príslušný záznam v zozname poslancov. Potom poslanec prejde do určeného priestoru na úpravu hlasovacích lístkov. Upravené hlasovacie lístky poslanec vloží do volebnej schránky. Ako prví budú hlasovať overovatelia Národnej rady. Po vykonaní voľby prosím poslancov, aby zaujali svoje miesta v rokovacej sále. Tento postup sa uplatní pri každej voľbe tajným hlasovaním. Dovoľte mi ešte, vážené pani poslankyne, páni poslanci, aby som vám pripomenul, že svojbu, svoju voľbu vyjadríte tak, že na hlasovacom lístku pri každom mene a priezvisku kandidáta zakrúžkujete tú alternatívu, za ktorú hlasujete „za“, „proti“, „zdržiavam sa“. Tu chcem upozorniť, že keď zakrúžkujete iba toho jedného vašeho a nebudete sa vôbec zaoberať ďalšími, váš lístok je neplatný. Ešte raz, neplatný. To znamená, že musíte naozaj, aj koho nechcete, musíte dať „zdržiavam sa“ alebo „proti“. A ešte ďalšia vec, ak urobíte chybu, prosím, nehádžte ten lístok do urny, vypýtajte si nový. Je tunák rezerva, urobíte chybu, vypýtajte si nový a môžete opäť použiť. A ten starý, samozrejme, musíte odovzdať, to je pochopiteľné. Na záver, hlasovací lístok je neplatný, ak poslanec pri niektorom mene a priezvisku navrhnutého kandidáta nevyjadrí svoju voľbu, to som už spomínal, a ak hlasovací lístok menil alebo doplnil, spomínal som, vypýtať nový. Tento spôsob úpravy hlasovacích lístkov sa primerane použije pri každej voľbe tajným hlasovaním. Ešte chcem upozorniť, že hlasovanie vykonávame naraz na osobitných hlasovacích lístkoch, pričom hlasovacie lístky sú farebne rozlíšené. Prosím všetkých overovateľov, aby sa ujali svojej funkcie a dohliadali na priebeh tajného hlasovania. Súčasne ich prosím, aby hlasovali ako prví. Pristúpime k vykonaniu tajného hlasovania. (Tajné hlasovanie.)